DEĊIŻJONI TAL-KUNSILL
tat-8 ta’ Diċembru 2008
dwar l-iffirmar u l-applikazzjoni provviżorja ta’ Ftehim fil-forma ta’ Skambju ta’ Ittri bejn il-Komunità Ewropea u r-Repubblika tal-Belarus li jemenda l-Ftehim bejn il-Komunità Ewropea u r-Repubblika tal-Belarus dwar il-kummerċ fil-prodotti tat-tessuti
(2008/939/KE)
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 flimkien mal-ewwel sentenza tal-ewwel subparagrafu tal-Artikolu 300(2),
Wara li kkunsidra l-proposta mill-Kummissjoni,
Billi:
(1)
Il-Kummissjoni nnegozjat f’isem il-Komunità Ftehim fil-forma ta’ Skambju ta’ Ittri biex testendi għal sena l-Ftehim u l-Protokolli eżistenti dwar il-kummerċ fil-prodotti tat-tessuti mar-Repubblika tal-Belarus, b’xi aġġustamenti tal-limiti kwantitattivi.
(2)
Il-Ftehim fil-forma ta’ Skambji ta’ Ittri għandu jiġi applikat fuq bażi provviżorja mill-1 ta’ Jannar 2009, sakemm jitlestew il-proċeduri meħtieġa għall-konklużjoni tiegħu, soġġett għall-applikazzjoni provviżorja reċiproka mir-Repubblika tal-Belarus.
(3)
Il-Ftehim fil-forma ta’ Skambju ta’ Ittri għandu jiġi ffirmat f’isem il-Komunità,
IDDEĊIEDA KIF ĠEJ:
Artikolu 1
Il-President tal-Kunsill huwa b'dan awtorizzat li jaħtar il-persuna/i mogħtija s-setgħa biex tiffirma/jiffirmaw il-Ftehim fil-forma ta’ Skambju ta’ Ittri bejn il-Komunità Ewropea u r-Repubblika tal-Belarus li jemenda l-Ftehim bejn il-Komunità Ewropea u r-Repubblika tal-Belarus dwar il-kummerċ fil-prodotti tat-tessuti iniżjalat fl-1 ta’ April 1993, kif emendat l-aħħar u estiż permezz tal-ftehim fil-forma ta’ Skambju ta’ Ittri inizjalat fid-19 ta’ Ottubru 2007 f’isem il-Kommunità soġġett għall-konklużjoni tiegħu.
It-test tal-Ftehim fil-forma ta’ Skambju ta’ Ittri huwa meħmuż ma’ din id-Deċiżjoni.
Artikolu 2
Soġġett għar-reċiproċità, il-Ftehim fil-forma ta’ Skambju ta’ Ittri għandu jiġi applikat fuq bażi provviżorja mill-1 ta’ Jannar 2009, sakemm isiru l-konklużjonijiet formali tiegħu.
Artikolu 3
1. Jekk ir-Repubblika tal-Belarus tonqos milli tissodisfa l-paragrafu 2.4 tal-Ftehim fil-forma ta’ Skambju ta’ Ittri, il-kwota għall-2009 titnaqqas għal-livelli applikabbli fl-2008.
2. Id-deċiżjoni li tiġi implimentata fil-paragrafu 1 għandha tittieħed skond il-proċeduri msemmija fl-Artikolu 17 tar-Regolament tal-Kunsill (KEE) Nru 3030/93 tat-12 ta’ Ottubru 1993 dwar regoli komuni għall-importazzjoni ta’ ċerti prodotti tat-tessuti minn pajjiżi terzi (1).
Artikolu 4
Din id-Deċiżjoni għandha tiġi ppubblikata fil-Ġurnal Uffiċjali tal-Unjoni Ewropea.
Din id-Deċiżjoni għandha tieħu effett fil-jum wara dak tal-pubblikazzjoni tagħha f’Il-Ġurnal Uffiċjali ta’ l-Unjoni Ewropea.
Magħmula fi Brussell, 8 ta’ Diċembru 2008.